Michael Hoskin

Michael Hoskin (* 27. február 1930, Londýn† 5. december 2021, Cambridge) bol britský historik astronómie a vedy.

Životopis 
Po získaní titulu Ph. D. na Univerzite v Cambridge v odbore algebrická geometria v roku 1956 prednášal dejiny vedy a špeciálne dejiny astronómie na univerzitách v Leicesteri a Cambridge. Bol zakladajúcim členom St. Edmund's College v Cambridge, na ktorom v roku 2002 získal titul Emeritný člen. Od roku 1969 bol členom Churchill College v Cambridge. V rokoch 1981 - 1991 pôsobil na poste prezidenta tohto kolégia. V rokoch 1975 - 1986 zastával vedúcu funkciu na Oddelení dejín a filozofie vedy Cambridgeskej univerzity. V rokoch 1979 - 1982 bol prezidentom Komisie pre dejiny astronómie pri Medzinárodnej astronomickej únii (History of Astronomy Commission of International Astronomical Union). Bol tiež členom Medzinárodnej akadémie dejín vedy (International Academy of History of Science). V roku 2004 bol ocenený Cenou Leroy E. Doggetta udeľovanou Americkou astronomickou spoločnosťou. V roku 2007 sa stal čestným členom Kráľovskej astronomickej spoločnosti.

V rokoch 1960 - 1970 bol jedným zo zostavovateľov časopisu History of Science a od roku 1970 pôsobil ako zostavovateľ časopisu Journal for the History of Astronomy, ktorý sám založil. Pôsobil tiež ako hlavný zostavovateľ viaczväzkového diela The General History of Astronomy vychádzajúceho pod dohľadom Medzinárodnej astronomickej únie a Medzinárodnej únie pre dejiny a filozofiu vedy.

Michael Hoskin sa zameriaval hlavne na dejiny stelárnej astronómie, pričom čiastočne skúmal úlohu rodiny Herschelovcov v dejinách vedy. Taktiež sa venoval prehistorickej astronómii. Počas svojej kariéry sa mu podarilo osobne zmerať orientáciu asi dvoch tisícok európskych a afrických dolmenov.

V roku 2002 bola na jeho počesť pomenovaná planétka 12223 Hoskin.

Dielo 
 1963 - William Herschel and the Construction of the Heavens
 1968 - Second Thoughts of Thomas Wright of Durham
 1971 - The Mind of the Scientist
 1982 - Stellar Astronomy: Historical Studies
 od 1984  The General History of Astronomy ((ako hlavný zostavovateľ) zv. 4A (1984); zv. 2A (1989); zv. 2B (1995))
 1988 - Taulas and Talayots
 1997 - The Cambridge Illustrated History of Astronomy
 1999 - The Cambridge Concise History of Astronomy
 2001 - Tombs, Temples and Their Orientations: A New Perspective on Mediterranean Prehistory
 2002 - History of Astronomy: A Very Short Introduction
 2003 - The Herschel Partnership: As viewed by Caroline
 2003 - Caroline Herschel’s Autobiographies
 2007 - The Herschels of Hanover

Referencie

Externé odkazy 

Oficiálna stránka Michaela Hoskina s profilom jeho kariéry

Britskí historici astronómie
Britskí historici vedy
Britskí autori náučnej literatúry
Osobnosti z Londýna